钦定古今图书集成/明伦汇编/官常典/第528卷 > 塔出
## 钦定古今图书集成/明伦汇编/官常典/第528卷 > 塔出

按《元史》本传：“塔出，蒙古札剌儿氏。父札剌台，历事太
祖、宪宗。岁甲寅，奉旨伐高丽，命桑吉、忽剌出诸王并
听节制。其年破高丽连城，举国遁入海岛。己未正月，
高丽计穷，遂内附，札剌台之功居多。塔出以勋臣子
至元十七年授昭勇大将军、东京路总管府达鲁花
赤。十八年召见，赐钞六十锭，旌其廉勤，升昭毅大将”
军、开元等路宣慰使，改辽东宣慰使。二十二年，入觐，
帝慰劳久之，且问曰：“太祖命尔父札剌台，圣旨，尔能
记否？”塔出应对周旋，不逾礼节。帝嘉之，赐以玉带弓
矢，拜龙虎卫上将军、东京等路行中书省右丞，复授
辽东道宣慰使。塔出探知乃颜谋叛，遣人驰驿上闻。
有旨命领军一万，与皇子爱也赤同力备御，女直、水
达达官民与乃颜连结，塔出遂弃妻子，与麾下十二
骑直抵建州，距咸平千五百里，与乃颜党太撒、拔都
儿等合战，两中流矢。继知其党帖哥、抄儿赤等欲袭
皇子，爱也赤以数十人退，战千馀人，扈从皇子渡辽
水。乃颜军来袭，塔出转斗而前，射其酋帖古歹，中其
口，镞出于项，堕马死，追兵乃退。遂军懿州。州老幼千
馀人，焚香罗拜道旁，泣曰：“非宣慰公，吾属无遗种矣。”
塔出曰：“今日之事，上赖皇帝洪福，下赖将士之力，吾
何功焉！”至辽西罴山北小龙泊，得叛酋史秃林台、卢
全等纳款书，期而不至，塔出即遣将讨擒之，又获其
党王赛哥，复与曲迭儿大王等战，破之。将士欲俘掠，
塔出一切禁止。与佥院汉爪、监司脱脱台追乃颜馀
党，北至金山，战捷。帝嘉其功，召赐黄金、珠玑、锦衣、弓
矢、鞍勒。二十八年，赐明珠虎符，充蒙古军万户。是岁，
复领军讨哈丹于女直，还攻建州，逐阿海，投江死。明
年，哈丹涉海南袭高丽，塔出复进兵讨之。入朝，世祖
嘉其功，眷遇弥渥，复赐珍珠上服，拜荣禄大夫、辽阳
等处行中书省平章政事，兼蒙古军万户。卒于位。子
荅兰帖木儿，中奉大夫、辽阳省参知政事。